Folketing
1999-03-19

Vi var i kommunen fri for den dobbelte behandling, den dobbelte administration, og det vigtigste: Borgerne var glade for en hurtig og smidig behandling. Det er nu engang sådan, at de, der bor tættest ved, hvor beslutningerne skal træffes, er mange gange dem, der ved bedst. Jeg er overbevist om, at i hvert fald de fleste af de kommuner, der var med i frikommuneprojektet dengang, var kede af, at den ikke blev gjort permanent, deriblandt den kommune, som jeg tilhører. Nu har det selvfølgelig mest været områder inden for miljø og teknik, der er blevet omtalt, men det er bare for at nævne et eksempel på, hvor stor gavn det havde for os i den periode. De ting kan også indføres på mange andre områder, som har været nævnt. I beslutningsforslaget står der, at det er for at forbedre servicen over for borgeren. Ja, det er selvfølgeligt, men det er samtidig helt sikkert, at det kan spare ressourcer for kommunerne.